Danske landmænd og virksomheder håber at få del i de milliarder af kroner, der forventes at være i markedet for cannabis til bl.a. medicinsk brug.

Lone Andersen, f. 1965, er journalist i Finans’ trendgruppe, som går i dybden med de vigtigste erhvervstendenser fra ind- og udland. Hun har igennem 20 år dækket erhvervsstof på medier som Reuters, Berlingske Tidende og DR og har siden 2006 været ansat på Jyllands-Postens erhvervsredaktion. Lone har dækket både de finansielle markeder, den finansielle sektor, makroøkonomien, nogle af de største danske virksomheder og det internationale erhvervsliv. Det meste af tiden og spaltepladsen er gået til hårde nyheder, men der har også været plads til at udforske de mere tværgående tendenser i erhvervslivet og økonomien og til de skæve indgangsvinkler til området. Efter arbejdstid bliver hendes fritid nogenlunde ulige delt mellem venner, motion og udlandsrejser.

I Danmark er cannabis stadig for de fleste noget med hash-boder på Christiania, narkobeslaglæggelser og en tung sødlig røglugt.

Men for flere og flere danske virksomheder lugter det mere af penge - måske rigtigt mange penge. Legaliseringen af cannabis spreder sig over hele verden - med USA som et af de førende lande, og i Danmark er en forsøgsordning på vej, som kan åbne markedet for den plante, som hjælper mange alvorligt syge patienter.

Bagger-Sørensen-familien, der har bygget nikotintyggegummikoncernen Fertin op, er ved at undersøge mulighederne for cannabistyggegummi. Projektet foregår i det familieejede selskab Okono.

»Vi har set på et par teknologier, som i tyggegummi kan være interessante i forhold til at håndtere cannabis. Som jeg læser det amerikanske marked, er det det euforiserende stof THC, interessen samler sig om,« siger Søren Birn, adm. direktør i Fertin Pharma og medejer i Okono.

I USA var det legale salg af cannabis omkring 6 mia. dollars eller godt 40 mia. kroner i 2015. Investeringsbanken Cowen forventer, at det runder 50 mia. dollars eller over 350 mia. kr. i 2026.

Det danske selskab Cibid har opfundet en teknologi til at isolere stoffet CBD fra cannabisplanten - vel at mærke i en ren og stabil form, udvundet af industriel hamp.

Produkter med CBD kan være underlagt loven om lægemidler, men er det ikke altid.

Hvad cannabis kan Det euforisende THC, som er underlagt stramme lovkrav, fordi det er narkotika. THC bruges af bl.a. sklerosepatienter og epilepsipatienter til at reducere smerter og krampeanfald og af kræftpatienter til at reducere bivirkninger fra kemobehandling.

CBD, som i sin rene form ikke er et lægemiddel, men mange mener, det har egenskaber, der kan hjælpe mange patienter mod kramper, kvalme, inflammation og psykiske lidelser. I cannabis er der en masse aktive stoffer, kaldet cannabinoider. Men det er især to aktive stoffer, som interessen samler sig om:

Derfor tror adm. direktør Michael Lumby fra Cibid, at der vil være en stor efterspørgsel efter den rene CBD.

»Vi vil ikke selv producere hverken kosttilskud eller medicin. Vi vil levere til de virksomheder, der gør det, og vi tror, der ligger et stort marked for os,« siger Michael Lumby.

Cibid skal nu i gang med at tale med myndighederne.

Nogle må gerne Sativex er en mundspray, der indeholder THC og CBD. Siden 2011 er medicinen ordineret til 182 personer.

Marinol indeholder THC og fås på kapsler. Der er siden 2002 givet små 3.000 tilladelser.

Nabilone er en syntetisk fremstillet THC. Der er kun givet 15 tilladelser fra Lægemiddelstyrelsen siden 2004.

Glostrup Apotek har som det eneste apotek lov til at producere cannabisprodukter i form af enten olie, kapsler eller tabletter med CBD eller THC. Apoteket skønner, at 230-250 patienter er i behandling med et af disse cannabisprodukter.

Der findes også produktet Bedrocan, som er tørrede blomster fra hampplanten - altså ubearbejdede cannabisblade. Det ser ud til at blive tilladt i Danmark som led i den aftalte forsøgsordning, som politikerne skal vedtage med virkning fra 2018. I dag er det muligt for patienter at få flere forskellige lægemidler med cannabis, men det kræver en recept fra lægen og en særlig godkendelse fra lægemiddelstyrelsen.

Landmændene har allerede meldt sig ind i debatten om dyrkning af cannabis på dansk jord. Men hvis det for alvor skal blive en økonomisk gevinst, kræver det en legalisering - og gerne snart.

Lars Hvidtfeld, viceformand i Landbrug & Fødevarer, peger på, at mange andre lande allerede er i fuld gang med cannabisproduktion til både rekreativ og medicinsk brug.

»Hvorfor kan vi i dansk landbrug ikke lige så godt selv have den produktion? Der er ingen grund til, at vi importerer de produkter fra udlandet, når vi selv kan dyrke dem,« siger Lars Hvidtfeld, der peger på de analyser, der forudser et enormt amerikansk marked.